জম্মু-কাশ্মীরে বড়সড় অভিযান ভারতীয় সেনার! কেন?

ওয়েব ডেস্ক : ভূস্বর্গে (Jammu and Kashmir) ঘাঁটি গেড়েছে জইশ-ই-মহম্মদের জঙ্গিরা। সেই খবর পেয়ে এবার চিরুনি তল্লাশিতে নামল ভারতীয় সেনা (Indian Army)। জঙ্গিরা যাতে নিজেদের মধ্যে যোগাযোগ করতে না পারে, তার জন্য বন্ধ করা হল ইন্টারনেট (Internet) পরিষেবাও। সূত্রের খবর, শুক্রবার রাত ১২টা পর্যন্ত এই ইন্টারনেট পরিষেবা বন্ধ রাখা হবে।

জঙ্গিদের লুকিয়ে থাকার খবর গোপন সূত্রে পেয়েছিল ভারতীয় সেনা (Indian Army)। সেই মতো বৃহস্পতিবার রাতে কিশ্তওয়ারে পৌঁছয় সেনা ও পুলিশের (Police) যৌথ বাহিনী। একাধিক গ্রামকে ঘিরে জোর তল্লাশি শুরু হয়েছে। সেই সব এলাকায় বন্ধ রাখা হয়েছে ইন্টারনেট পরিষেবাও। প্রশাসনের তরফে জানানো হয়েছে, জঙ্গিরা যাতে একে অপরের সঙ্গে যোগাযোগ করতে না পারে, তার জন্য বারামুলার সিংপোরা, কিশ্তওয়াড়ের চিঙ্গম ও ছত্রু এলাকায় বেশ কয়েক কিলোমিটার জুড়ে বন্ধ রাখা হয়েছে ইন্টারনেট পরিষেবা। নিরাপত্তার কারণেই এমনটা করা হয়েছে বলে জানানো হয়েছে।

আরও খবর : পুনর্মিলনের ঘোষণার ঠিক আগেই অজিত পওয়ারের মৃত্যু! যৌথ সভার ১১ দিন আগে ‘বিস্ফোরক রহস্য’ ঘিরে জল্পনা

সূত্রের খবর, বেশ কয়েকদিন আগে সীমান্ত দিয়ে ভারতে প্রবেশ করেছিল জইশ-ই-মহম্মদের জঙ্গিরা। জম্মু-কাশ্মীরের ছত্রু এলাকায় তারা লুকিয়ে থাকতে পারে বলে মনে করছেন তদন্তকারীরা। সেই কারণে ভূস্বর্গজুড়ে জোর তল্লাশি শুরু করা হয়েছে।

প্রসঙ্গত, গত ২২ জানুয়ারি মালা দানা ও ২৫ জানুয়ারি জানসির-কান্দিওয়ারে অভিযান চালিয়েছিল নিরাপত্তাবাহিনী। তবে কোনওরকম ভাবে সেনার হাত থেকে পালিয়ে জঙ্গলে গিয়ে গা ঢাকা দিয়েছিল জঙ্গিরা। অন্যদিকে সেনার সঙ্গে গুলির লড়াইয়ে মৃত্যু হয়েছিল এক জঙ্গির। এছাড়া জঙ্গিদের হামলায় কিশ্তওয়ারাতে এক জওয়ান শহিদ হয়েছিলেন। আহত হয়েছিলেন আরও ৭ জন। সেই ঘটনার পরেই ওই জঙ্গিদের নিকেশ করতে জোর তল্লাশি শুরু করল সেনা।